Diari Oficial de la Generalitat Valenciana


Sumari del DOGV 8386, del 19-09-2018 (2018/8597)

DECRET 143/2018, de 14 de setembre, del Consell, de creació de l'Escola Oficial d'Idiomes de Torrent.
-----------------------------------------------------------------------------------------------------

### Dades del document

Número de DOGV
:   8386

Data del DOGV
:   19-09-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8597


Data del document
:   14-09-2018

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * centre d'ensenyament

DECRET 143/2018, de 14 de setembre, del Consell, de creació de l'Escola Oficial d'Idiomes de Torrent. [2018/8597]  
Els estudis de planificació educativa, realitzats per la Direcció General de Política Educativa, de la Conselleria d'Educació, Investigació, Cultura i Esport, tenint en compte criteris territorials, poblacionals, culturals i d'impacte socioeconòmic, tal com s'estableix en l'article 6 del Decret 167/2017, de 3 de novembre, del Consell, pel qual s'aprova el Reglament orgànic i funcional de les escoles oficials d'idiomes, aconsellen crear una escola oficial d'idiomes a Torrent, per a impartir els ensenyaments d'idiomes previstos en el capítol VII del títol I de la Llei orgànica 2/2006, de 3 de maig, d'Educació. El nou centre es crea per desglossament de l'Escola Oficial d'Idiomes de Quart de Poblet de la Secció de Torrent.  
Mitjançant la Resolució de 26 de juny de 2018, la Conselleria d'Hisenda i Model Econòmic, ha acceptat la cessió gratuïta, per mitjà de mutació demanial, de la propietat de l'immoble situat en el carrer Sant Gaietà número 39 de la localitat de Torrent, realitzada per l'Ajuntament de l'esmentat municipi per a destinar-ho a escola oficial d'idiomes. Aquest immoble s'incorpora a l'Inventari General de Béns i Drets de la Generalitat en concepte de bé de domini públic afecte el servei públic educatiu i adscrit a la conselleria d'Educació, Investigació, Cultura i Esport. L'edifici reunix les condicions exigides per a l'ús a què es destina, segons consta acreditat en l'expedient.  
  
L'article 13 de la Llei orgànica 8/1985, de 3 de juliol, reguladora del dret a l'educació, estableix que tots els centres tindran una denominació específica. En l'article 7 del Reglament orgànic i funcional de les escoles oficials d'idiomes, aprovat pel Decret 167/2017, de 3 de novembre, del Consell, s'estableix que aquests centres tindran la denominació específica que determine la conselleria competent en matèria d'educació, després de consultat el consell escolar municipal o, si no està constituït, el ple de l'ajuntament corresponent. També estableix que el consell escolar del centre, una vegada creada l'escola, podrà proposar la denominació específica a la conselleria, després de l'informe favorable del consell escolar municipal.  
  
Per això, de conformitat amb el que estableixen l'article 17 de la Llei orgànica 8/1985, de 3 de juliol, reguladora del dret a l'educació, la Llei orgànica 2/2006, de 3 de maig, d'educació, i el Decret 167/2017, de 3 de novembre, del Consell, pel qual s'aprova el Reglament orgànic i funcional de les escoles oficials d'idiomes, a proposta del conseller d'Educació, Investigació, Cultura i Esport, amb la deliberació prèvia del Consell, en la reunió del 14 de setembre de 2018,  
  
  
  
DECRETE  
  
Article únic. Creació del centre  
Es crea, per desglossament de l'EOI de Quart de Poblet de l'actual Secció de Torrent, el centre docent següent:  
Província: València.  
Localitat: Torrent.  
Denominació: Escola Oficial d'Idiomes de Torrent.  
Titular: Generalitat.  
Codi: 59694677.  
Domicili: Carrer de Sant Gaietà, núm. 39.  
Ensenyaments: Idiomes.  
Capacitat: 1.155 llocs escolars.  
  
  
DISPOSICIÓ ADDICIONAL  
  
Única. Inscripció  
El que estableix aquest decret s'inscriurà en el Registre de Centres Docents de la Comunitat Valenciana.  
DISPOSICIONS FINALS  
  
Primera. Desenvolupament  
Es faculta la conselleria competent en matèria d'educació perquè adopte les mesures necessàries per al compliment i el desenvolupament del que estableix aquest decret, així com per a modificar, si escau, el domicili, la denominació i configuració del centre.  
  
Segona. Efectes  
Aquest decret produirà efectes des del curs escolar 2018-2019.  
  
  
València, 14 de setembre de 2018  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ